**משנה מסכת כתובות פרק ד משנה ו**׳

המסכת עוסקת ב"**כתובה**" שהוא שטר התחייבות של הבעל כלפי האישה ובו שלוש התחייבויות שהבעל חייב מן התורה ושבע התחיבויות מדברי חכמים.

אחת ההתחייבויות בכתובה היא, שהבעל מתחייב שכאשר הוא ימות **בניו ירשו אותו ובנותיו יזונו מנכסיו**.

המשנה מצטטת מדרש שדרש **רבי אלעזר בן עזריה** **בכרם ביבנה**.

(כמה מילים על **רבי אלעזר בן עזריה**: הוא היה תנא, מחכמי ישראל בדור שלאחר חורבן הבית, בתקופה שהסנהדרין ישבה ביבנה. הוא אפילו מונה להיות נשיא למרות גילו הצעיר. הוא היה רק בן שמונה עשרה, ולפי גירסה אחרת בן שש עשרה.

כמה מילים על **כרם ביבנה**: החכמים בסנהדרין ביבנה היו יושבים בשורות ולכן קראו למושב זה "כרם ביבנה" (כמו גפנים שנטועים שורות שורות).

בכרם ביבנה דרש רבי אליעזר בן עזריה קטע מתוך נוסח הכתובה: ״**הבנים ירשו והבנות יזונו**״. הסביר רבי אלעזר בן עזריה כשם שהבנים יורשים את האב רק **לאחר מותו**, כך גם הבנות זכאיות למזונות רק **לאחר מות האב**, אבל בחיי האב אין לו חובה לפרנס את ילדיו על פי דין התורה אלא רק עד גיל שש.

מגיל שש ואילך ועד סוף הילדות (שתים עשרה לבנות, שלוש עשרה לבנים)  אין חובה מן התורה לפרנס את הילדים, אבל הסנהדרין, בשבתה בעיר אושא בגליל התחתון, תיקנה תקנה שנקראת תקנת אושא בענייני מזונות הילדים. התקנה היא שיהא אדם זן את בניו ואת בנותיו שהם קטנים (מגיל שש ועד שתים עשרה לבנות, שלוש עשרה לבנים).

**תקנת אושא בענייני מזונות**

**מסכת כתובות דף מ״ט ע״ב**

על תקנת אושא נשאלה שאלה ללומדי הסוגיה: האם ההלכה כתקנת אושא, כלומר, האם ניתן **לכפות** אדם לפרנס את ילדיו מגיל שש ואילך ועד סוף הילדות (שתים עשרה לבנות, שלוש עשרה לבנים)  או שאין הלכה כתקנת אושא, כלומר, **לא ניתן** לכפות עליו.

הגמרא מביאה שלושה סיפורים שמהם ניתן להסיק שלא ניתן לכפות אדם לקיים את תקנת אושא אלא זו מצווה שלא ניתן לכפותה.

**סיפור ראשון**:

אל רב יהודה באו פעם גבאים ממקום מסויים והביאו אדם שאינו מוכן לפרנס את ילדיו. אמר להם רב יהודה: אדם שאינו מפרנס את ילדיו הוא כמו תן (=יארוד) שמוליד צאצאים ולא זן אותם אלא משליכם סמוך לעיר כדי שאנשי העיר יטפלו בהם ויאכילו אותם.

**סיפור שני:**

מעשה שבאו גבאים אל רב חסדא והביאו אדם שלא רצה לפרנס את ילדיו. אמר להם: קחו מכתשת והיפכו אותה במקום ציבורי והעמידו אותו עליה כדי שיכריז: אפילו עורב דואג לצאצאיו, אבל אני אינני דואג לצאצאי.

על סיפור זה מקשה הגמרא: האם באמת עורב דואג להאכיל את צאצאיו? והרי כתוב בספר תהלים (קמ"ז 9) "נותן לבהמה לחמה, לבני עורב אשר יקראו", - ה׳ צריך לדאוג לבני העורב כשהם קוראים אליו מרוב רעב, כי ההורים העורבים אינם דואגים לגוזלים.

הגמרא מיישבת את הסתירה: כאן מדובר בעורבים לבנים וכאן מדובר בעורבים שחורים.

לתשובה זו הבאנו שני פירושים: רש"י ובעלי התוספות.

**לפי רש"י** - כשהעורב בוקע מהביצה הוא לבן (בהיר) וההורה לא מזהה אותו כצאצא שלו ולכן אינו מאכילו. אחר כך הוא הופך לשחור ואז ההורה מזהה אותו כצאצא שלו ומתחיל להאכיל אותו.

**לפי תוספות** - מדובר על שני סוגי עורבים שונים. יש סוג אחד שדואג לצאצאיו ויש סוג אחד שמזניח אותם ולכן הם קוראים לה׳ מרוב רעב.

**סיפור שלישי**:

כאשר בא אל רבא אדם אחד שסירב לפרנס את ילדיו, אמר לו רבא: האם נוח לך שילדיך יתפרנסו מקופת הצדקה של העניים? כלומר, רבא הבהיר לו את המשמעות של סירובו לפרנס את ילדיו.

**משלושת הסיפורים** מתברר ש**אי אפשר לכפות** אדם בכוח לפרנס את ילדיו, אבל **אפשר לגעור בו** ואפילו **לבייש אותו** כדי שהוא מעצמו יפרנס את ילדיו.

יש רק מצב אחד שבו כופים על אדם לפרנס את ילדיו - כאשר הוא אמיד (עשיר) וזאת מדין צדקה. כל אדם אמיד חייב לתת צדקה ובמקרה זה הגבאים גובים מהאיש האמיד את כספי הצדקה, ומפרנסים בהם את ילדיו.

הגמרא מביאה דוגמא לכך שניתן לכפות אדם עשיר לשלם לקופת הצדקה: האמורא רבא כפה על רב נתן בר אמי שהיה עשיר לשלם ארבע מאות זוזים לצדקה.

**פרנסת קטני קטנים**

**מסכת כתובות דף ס"ה ע״ב**

דרש רבי עולא רבה (עולא הגדול) בפתח בית הנשיא (שם התכנסו אנשים רבים) : אף על פי שאמרו שאין חובה על אדם לזון את בניו ובנותיו כשהם קטנים (מגיל שש ועד שתים עשרה לבנות, שלוש עשרה לבנים) ולא ניתן לכפותו על כך, אבל חייב אדם לזון את ילדיו כשהם קטני קטנים (מלידתם ועד גיל שש).

**שולחן ערוך**

ה"שולחן ערוך״ הוא ספר הלכה שחיבר **רבי יוסף קארו** (ספרד 1488 – צפת 1575). ספר זה חותם את תקופת הראשונים. הספר התקבל ברחבי העולם היהודי כספר הלכה מחייב אבל היה צורך להתאים את ההלכות שלו גם לפסיקה ולמנהגים של האשכנזים.

רבי משה איסרליש (הרמ״א, פולין, 1530 - 1572) חיבר הגהות לשולחן ערוך וציין מהן ההלכות הנהוגות באשכנז כדי להתאים את השולחן ערוך גם לאשכנזים. לפירושו ניתן השם: המפה כי הוא מעין כיסוי ל"שולחן ערוך".

לפי **שולחן ערוך, אבן העזר סעיף ע״א,** חייב אדם לפרנס את ילדיו עד גיל שש ואפילו אם הם עשירים כי יש להם נכסים שקיבלו מהסבא שלהם (אבי אימם).

מגיל שש ועד שתים עשרה לבנות ושלוש עשרה לבנים יש מצווה לפרנס את הילדים כתקנת אושא, אך לא ניתן להכריח את האב אלא רק לגעור או להכלים (לבייש) או לשכנע אב שלא רוצה לפרנס. ואולם מאב אמיד ניתן לקחת כסף בכפייה לשם פרנסת ילדיו, וזאת מדין צדקה.

הרמ״א מוסיף שלא כופים אב לתת נדוניא לבתו אלא יתן לה כמה שירצה ובלבד שישיא אותה לאיש.

תומצת לטובת התלמידים ע"י ד"ר אברהם שיף

תודה לליעד זעפרני תשע"ה

**חובת פרנסת הילדים - תקנות חדשות**

בשנת 1944 החליטה מועצת הרבנות הראשית בארץ ישראל לעדכן את תקנת אושא שעוסקת במזונות הבנים והבנות. הרבנים הראשים קבעו שבימינו לא די ״בכפייה מוסרית״ כלומר בגערות ושכנועים כי ההורים חסרי בושה ולכן צריך להכריח את האבות בכפייה מוחלטת לפרנס את ילדיהם. כמו כן, גיל שתים עשרה/שלוש עשרה הוא גיל צעיר מדי מכדי לדרוש מהילדים להתפרנס בכוחות עצמם, והילדים עלולים להתדרדר מבחינה מוסרית אם יצאו לעבוד בגיל כה צעיר ולכן חובה לפרנס את הילדים **עד גיל חמש עשרה** וניתן **לכפות את האבות** לעשות זאת.

בשנת 1978 עודכנה התקנה וחובת הפרנסה של הילדים חלה **עד גיל שמונה עשרה**. כמו כן הוטלה חובה זו **גם על האם**.